Verstappen laat Hamilton in doodsnikke bloosFoto: Christophe Simon/AFP. Max Verstappen is ’n verstommende bestuurder. Die Red Bull-renjaer het vandag eerste oor die wenstreep in die Franse Grand Prix gejaag om sy houvas op die F1-punteleer te verstewig. Die 23-jarige Nederlander het Lewis Hamilton in die doodsnikke van die wedren verbygesteek om die 13de oorwinning van sy loopbaan te behaal, terwyl dit ook die derde agtereenvolgende sege vir die Red Bull-span in vanjaar se seisoen was. Toe die geruite vlag vir Verstappen geswaai het, het hy dubbel en dwars vir sy blaps vroeg in die wedren vergoed toe Hamilton hom verbygesteek het. Maar die Red Bull-span se strategie was klopdisselboom – hulle het twee keer die kuipe besoek en met hul nuwer bande het hulle uiteindelik hakskene vir Mercedes gewys. Foto: Nicolas Tucat/AFP. “Ek het die wedren teen die einde geniet, maar dit was aanvanklik super moeilik gewees. Dit was taai, maar ongetwyfeld die moeite werd,” het Verstappen gesê. Sy spanmaat, Sergio Perez, het die wedren in die derde plek voltooi, terwyl Mercedes se Valtteri Bottas vierde was. Die uitslag van die wedren moet veral vir Bottas ’n bitter pil wees om te sluk. Sy versoek om net soos Verstappen twee keer die kuipe te besoek het op dowe ore geval en die Red Bull-renjaers het hom die een na die ander verbygesteek. A sweet, sweet victory for Max and Red Bull #FrenchGP ???????? #F1 pic.twitter.com/ezJ1FlcNbo — Formula 1 (@F1) June 20, 2021